INDHOLDSFORTEGNELSE

1........... Indledning. 3

2........... Formålsbestemte indtægter til EGFL. 3

3........... Bemærkninger angående den foreløbige gennemførelse af EGFL-budgettet for 2013. 4

4........... Forbrug af formålsbestemte indtægter til EGFL. 7

5........... Konklusioner 7

bilag 1: || Foreløbigt forbrug af EGFL-bevillinger pr. 31.7.2013

1. Indledning

Bilag 1 viser budgettets faktiske udnyttelsesgrad i perioden 16. oktober 2012 til 31. juli 2013 sammenholdt med udgiftsprofilen med baggrund i indikatoren, som er fastlagt på grundlag af bestemmelserne i artikel 20 i Rådets forordning (EF) nr. 1290/2005[1].

2. Formålsbestemte indtægter til EGFL

I henhold til artikel 34 i Rådets forordning (EF) nr. 1290/2005 om finansiering af den fælles landbrugspolitik betegnes indtægter fra finansielle korrektioner i forbindelse med efterprøvende regnskabsafslutninger, fra uregelmæssigheder og fra mælkeafgiften som formålsbestemte indtægter til finansiering af EGFL's udgifter. Ifølge disse regler kan formålsbestemte indtægter anvendes til at dække finansieringen af EGFL's udgifter. I tilfælde af at dele af disse indtægter ikke anvendes, vil de automatisk blive fremført til det følgende regnskabsår[2].

EGFL's budget for 2013 omfattede både Kommissionens seneste vurdering af behovet for at finansiere de forventede udgifter til markedsforanstaltninger og direkte støtte, skøn over de formålsbestemte indtægter, der forventes at blive opkrævet i løbet af det pågældende regnskabsår, og fremførslen af saldoen af formålsbestemte indtægter, der er til rådighed fra det foregående regnskabsår. Kommissionen tog i sit forslag vedrørende bevillingerne i EGFL's budget for 2013 hensyn til de forventede samlede formålsbestemte indtægter og anmodede i budgettet for 2013 om et bevillingsniveau, der er beregnet ved at trække de anslåede formålsbestemte indtægter fra det anslåede behov. Budgetmyndigheden vedtog det nye EGFL-budget under hensyntagen til de forventede formålsbestemte indtægter.

Ved udarbejdelsen af budgettet for 2013 anslog Kommissionen de disponible formålsbestemte indtægter til 1 533 mio. EUR Det drejer sig om følgende:

– de formålsbestemte indtægter, der forventedes genereret i løbet af regnskabsåret 2013, blev anslået til 628 mio. EUR. Der forventedes henholdsvis 389 mio. EUR fra korrektioner i forbindelse med regnskabsafslutning og 161 mio. EUR fra uregelmæssigheder. Indtægterne fra mælkeafgiften blev anslået til 78 mio. EUR

– de formålsbestemte indtægter, der forventes at blive fremført fra regnskabsåret 2012 til 2013, blev anslået til 905 mio. EUR (herunder den resterende saldo fra sukkeromstruktureringsfonden, der blev anslået til 675 mio. EUR).

I budgettet for 2013 afsatte Kommissionen disse oprindeligt anslåede indtægter på 1 533 mio. EUR til to ordninger. Det drejer sig om følgende:

– 500 mio. EUR blev afsat til driftsfondene for producentorganisationer i sektoren for frugt og grøntsager, og

– 1 033 mio. EUR blev afsat til enkeltbetalingsordningen.

Til disse to ordninger vedtog budgetmyndigheden i sidste ende bevillinger på henholdsvis 267 mio. EUR og 30 635 mio. EUR i overensstemmelse med Kommissionens forslag. Summen af de vedtagne bevillinger og de ovennævnte formålsbestemte indtægter svarer til et samlet skøn over disponible bevillinger på 767 mio. EUR til driftsfondene for producentorganisationer i sektoren for frugt og grøntsager og 31 668 mio. EUR til enkeltbetalingsordningen.

Af bilag 1, som viser den foreløbige gennemførelse af 2013-budgettet frem til den 31. juli 2013, fremgår de budgetbevillinger fordelt på de enkelte artikler til sektoren for frugt og grøntsager og til afkoblet direkte støtte, som nu er vedtaget til disse to ordninger, på henholdsvis 611 mio. EUR og 38 076 mio. EUR uden hensyntagen til ovennævnte formålsbestemte indtægter. Sammen med indtægterne til disse sektorer beløber de vedtagne bevillinger i budgettet for 2013 sig til i alt 1 111 mio. EUR for frugt og grøntsager og 39 109 mio. EUR for afkoblet direkte støtte.

3. Bemærkninger angående den foreløbige gennemførelse af EGFL-budgettet for 2013

I bilag 1 vises budgettets foreløbige udnyttelsesgrad i perioden 16. oktober 2012 til 31. juli 2013. Udnyttelsesgraden sammenholdes med udgiftsprofilen baseret på indikatoren, som er fastlagt i henhold til bestemmelserne i artikel 20 i Rådets forordning (EF) nr. 1290/2005. Nedenfor findes korte bemærkninger til de budgetartikler, der udviser de største forskelle mellem den faktiske og den forventede gennemførelse af 2013-budgettet.

3.1. Markedsforanstaltninger

Forbruget af bevillinger til interventioner på landbrugsmarkederne var 120,9 mio. EUR højere end de afsatte budgetbevillinger som fastsat ved indikatorniveauet pr. 31. juli 2013. Denne forskel er en nettovirkning af effektueringsmønstre i sektorerne for frugt og grøntsager, vin, svinekød og fjerkræ.

3.1.1. Fødevareprogrammer (10,6 mio. EUR)

Efter det langsomme bevillingsforbrug i forbindelse med ordningen for de socialt dårligst stillede personer i første halvdel af regnskabsåret har medlemsstaterne nu fremskyndet ordningens gennemførelse. Ligesom sidste år forventes hovedparten af betalingerne gennemført i de sidste måneder af regnskabsåret med henblik på at sikre fødevareforsyningen om vinteren. Eftersom 2013 er det sidste år, hvor ordningen gælder, er der et klart pres på medlemsstaterne for at gennemføre budgettet fuldt ud i 2013. Finansieringen af denne ordning er underlagt en budgetmæssig begrænsning på 500 mio. EUR, og derfor må gennemførelsen ikke overskride de vedtagne bevillinger.

3.1.2. Frugt og grøntsager (+ 275,7 mio. EUR i forhold til de vedtagne bevillinger)

Hvad angår de vedtagne bevillinger, skyldes dette forbrugsniveau primært udgifterne til producentorganisationernes driftsfonde, der finansieres gennem både de vedtagne budgetbevillinger og de formålsbestemte indtægter til denne ordning i budgettet for 2013 (NB: se nærmere herom i ovenstående punkt 2). Dette forbrugsniveau skyldes anvendelsen af indikatoren for perioden indtil den 31. juli 2013 på de vedtagne budgetbevillinger, der ikke omfatter de formålsbestemte indtægter til denne sektor.

En fodnote * i den foreløbige gennemførelsestabel i bilag 1 viser, hvad situationen ville have været, hvis indikatoren pr. 31. juli 2013 var blevet anvendt på de samlede bevillinger, der forventes at være til rådighed til at finansiere denne sektor. Som anført under punkt 2 vil de samlede midler, der forventes at være til rådighed for denne sektor, bestå af de vedtagne budgetbevillinger på 611 mio. EUR og de formålsbestemte indtægter til denne sektor, der anslås til 500 mio. EUR. Hvis indikatoren således var blevet anvendt på de samlede midler på 1 111 mio. EUR, der forventes at være til rådighed for denne sektor, ville der være et underforbrug på – 54,1 mio. EUR, hvilket udgør nettovirkningen af langsommere betalinger til producentorganisationer, underforbrug i forbindelse med skolefrugtordningen og hurtigere brug af bevillingerne til støtte af producentsammenslutninger.

På baggrund af medlemsstaternes afholdte og planlagte udgifter til driftsfondene for producentorganisationer og ordninger for foreløbig anerkendelse i 2013 vurderer Kommissionen på nuværende tidspunkt, at når der tages hensyn til formålsbestemte indtægter til denne sektor, vil de disponible midler være tilstrækkelige til at dække behovene i sektoren. Kommissionen vil ikke desto mindre fortsat nøje følge situationen i denne sektor.

3.1.3. Produkter fra vinsektoren (– 117,1 mio. EUR)

Et langsommere forbrug af disponible bevillinger til vinsektoren skyldes et langsommere forbrug end tidligere af rammebeløbene for vin på dette tidspunkt af året i nogle af medlemsstaterne, mens indikatoren bygger på betalingstempoet historisk set. I betragtning af den historisk høje gennemførelse for denne sektor og under hensyntagen til de ændringer i lovgivningen, der for nylig er blevet forslået af Kommissionen og vedtaget af forvaltningskomitéen i juli 2013 for at lette gennemførelsen af visse foranstaltninger, forventer Kommissionen, at medlemsstaternes betalingstempo øges hen imod slutningen af året. På nuværende tidspunkt betragtes denne forskel for midlertidig, og budgettet forventes gennemført fuldt ud.

3.1.4. Svinekød, æg og fjerkræ, biavl og andre animalske produkter (– 20,6 mio. EUR)

Det lavere bevillingsforbrug i denne artikel skyldes udviklingen i fjerkræsektoren efter de gradvise nedskæringer i eksportrestitutionerne i oktober 2012 og februar 2013. Eftersom der ikke har været nogen væsentlig forskel i de eksporterede mængder, forventes de samlede udgifter til denne foranstaltning at være lavere end anslået ved udarbejdelsen af budgettet for 2013, hvilket medfører et underforbrug på denne post i slutningen af året.

3.2. Direkte støtte

Forbruget af bevillinger til direkte støtte var 740,4 mio. EUR højere end det niveau, der var fastsat af indikatoren pr. 31. juli 2013.

3.2.1. Afkoblet direkte støtte (+ 791,2 mio. EUR i forhold til de vedtagne bevillinger)

Hvad angår vedtagne bevillinger, er der for enkeltbetalingsordningen et overforbrug, der skyldes anvendelsen af indikatoren for perioden indtil den 31. juli 2013 for de vedtagne budgetbevillinger, der ikke omfatter de formålsbestemte indtægter til denne sektor.

En fodnote * i den foreløbige gennemførelsestabel i bilag 1 viser, hvad situationen ville have været, hvis indikatoren pr. 31. juli 2013 var blevet anvendt på de samlede bevillinger, der forventes at være til rådighed til at finansiere afkoblet direkte støtte. Som anført i punkt 2 vil de samlede midler, der forventes at være til rådighed for afkoblet direkte støtte, bestå af de vedtagne budgetbevillinger på 38 076 mio. EUR og de formålsbestemte indtægter til afkoblet direkte støtte, der anslås at udgøre 1 033 mio. EUR. Hvis indikatoren derfor var blevet anvendt på de samlede finansieringsmidler på 39 109 mio. EUR, der forventes at være til rådighed for afkoblet direkte støtte, ville der være blevet konstateret et lille underforbrug på 239,6 mio. EUR.

Denne forskel skyldes, at indikatoren er beregnet for enkeltbetalingsordningen (baseret på betalingstempoet i 2012, men under hensyntagen til de faktiske betalinger i årets to første måneder), og det giver på nuværende tidspunkt 99,8 % sammenlignet med den faktiske gennemførelse frem til den 31. juli 2013 på 99 %[3]. På den anden side har medlemsstaterne allerede et overforbrug af de anslåede bevillinger til den generelle arealbetalingsordning i budgettet på ca. 0,2 %. Med hensyn til afkoblet direkte støtte i henhold til artikel 68 forventes medlemsstaternes gennemførelse i 2013 at nå op på niveauet for de vedtagne budgetbevillinger.

Kommissionen forventer på nuværende tidspunkt, at de disponible bevillinger og formålsbestemte indtægter er tilstrækkelige til at dække den faktiske gennemførelse af denne artikel. Kommissionen følger fortsat situationen vedrørende afkoblet direkte støtte nøje med henblik på at vurdere et eventuelt nettounderforbrug.

3.2.2. Anden direkte støtte (– 50,4 mio. EUR)

En forskel i forbruget af vedtagne bevillinger til anden direkte støtte sammenlignet med indikatorniveauet den 31. juli 2013 skyldes en lidt langsommere gennemførelse for visse ordninger, især for ordningen med koblet direkte støtte under artikel 68 og yderligere beløb til producenter af sukkerroer og sukkerrør samt de betydelige korrektioner, som nogle medlemsstater har meddelt. På den anden side blev det budget, der var til rådighed til betalinger af direkte støtte under POSEI, overskredet efter vedtagelsen af Rådets forordning (EF) nr. 228/2013, som godkendte en engangsudbetaling af en præmie til bananproducenter i regnskabsåret 2013.

Under hensyntagen til overforbruget under POSEI-ordningen fortsætter Kommissionen på nuværende tidspunkt med at følge situationen nøje for de ordninger, der hører under anden afkoblet direkte støtte.

3.3. Revision af landbrugsudgifter 3.3.1. Afslutning af foregående års regnskaber (+ 176,0 mio. EUR)

Pr. 31. juli 2013 var alle de afgørelser i forbindelse med regnskabsafslutningen, der forventes gennemført inden udgangen af indeværende regnskabsår, allerede truffet af Kommissionen. Resultatet af disse afgørelser er, at Kommissionen tilbagebetalte – dvs. foretog positive korrektioner til fordel for medlemsstaterne – på ca. 7,3 mio. EUR.

Det bør påpeges, at Kommissionen i sin ændringsskrivelse for 2013 har foreslået korrektioner på – 56 mio. EUR baseret på den gennemsnitlige udnyttelse de foregående år, eftersom sådanne korrektioner ikke er forudsigelige. I det nye budgetforslag, som blev udarbejdet i november efter det fejlslåede første møde, er dette beløb øget til – 100 mio. EUR. Slutteligt vedtog budgetmyndigheden – efter forliget den 5. december 2012 – budgettet for 2013, hvor beløbet er endelig fastsat til – 200 mio. EUR.

Kommissionen mener, at de forventede korrektioner som følge af regnskabsafslutningsafgørelserne og medlemsstaternes manglende overholdelse af betalingsfrister ikke vil være tilstrækkelige til at dække dette højere beløb på – 200 mio. EUR. Det endelige beløb for disse korrektioner vil afhænge af de forventede negative korrektioner, der stammer fra medlemsstaternes misligholdelse af betalingsfrister, og som vil blive fremlagt for fondskomitéen i november 2013. Kommissionen vil imidlertid skulle dække det deraf følgende underskud af negative budgetbevillinger ved at overføre positive budgetbevillinger fra andre poster for at lukke denne budgetpost i 2013.

4. Forbrug af formålsbestemte indtægter til EGFL

Tabellen i bilag 1 viser, at formålsbestemte indtægter på 624,4 mio. EUR var blevet opkrævet pr. 31. juli 2013. Det drejer sig om følgende:

– indtægterne fra korrektioner fra den efterprøvende regnskabsafslutning beløb sig til 413,4 mio. EUR med forventning om nogle betydelige ekstrabeløb i slutningen af regnskabsåret som følge af ad-hoc-afgørelsen om efterprøvende regnskabsafslutning nr. 42, som blev vedtaget af Kommissionen i august 2013

– indtægterne fra uregelmæssigheder beløb sig til ca. 131,6 mio. EUR, og yderligere beløb forventes at indgå ved regnskabsårets udgang

– hovedparten af indtægterne fra mælkeafgiften er på nuværende tidspunkt opkrævet og beløber sig til ca. 79,4 mio. EUR.

De formålsbestemte indtægter, der slutteligt blev fremført fra 2012 til 2013, beløb sig til 1 245,6 mio. EUR, herunder den saldo på ca. 755 mio. EUR i den midlertidige sukkeromstruktureringsfond, der er tilbage, efter at alle forfaldne betalinger under denne fond var foretaget. Dette beløb er væsentligt højere end det oprindeligt anslåede beløb på 905 mio. EUR.

De formålsbestemte indtægter, der kan anvendes til at finansiere EGFL's udgifter, beløb sig derfor pr. 31. juli 2013 til 1 869,9 mio. EUR. På nuværende tidspunkt vurderer Kommissionen, at de formålsbestemte indtægter, som allerede er opkrævet og stadig skal opkræves i 2013, vil overskride de 628 mio. EUR, som oprindeligt var anslået for disse formålsbestemte indtægter i budgettet for 2013.

5. Konklusioner

Det foreløbige forbrug af EGFL-budgetbevillinger i 2013 for perioden indtil den 31. juli 2013 viser, at de månedlige udbetalinger til medlemsstaterne oversteg den indikatorbaserede udgiftsprofil for budgetgennemførelsen med ca. 1 022,7 mio. EUR.

Der rådes allerede over formålsbestemte indtægter på 1 869,9 mio. EUR, og det forventes, at der vil komme yderligere beløb i 2013. Kommissionen forventer på nuværende tidspunkt, at de formålsbestemte indtægter, der vil være til rådighed ved årets afslutning, vil være tilstrækkelige til at finansiere producentsammenslutningernes driftsfonde og enkeltbetalingsordningen, således som det oprindeligt var forventet, da budgettet for 2013 blev opstillet, samt de forventede behov under andre poster som f.eks. budgetposten for regnskabsafslutning.

[1] EUT L 209 af 11.8.2005, s. 1.

[2] Ved artikel 14 i Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget fastsættes, at interne formålsbestemte indtægter kun kan fremføres for ét år. Det er således i den forsvarlige budgetforvaltnings interesse, at disse formålsbestemte indtægter generelt anvendes før de vedtagne bevillinger for den pågældende budgetpost.

[3] Forbrugsniveauet for afkoblet direkte støtte beregnes som en procentdel af det budgetterede behov, herunder de formålsbestemte indtægter for enkeltbetalingsordningen.